Teine Briti invasioon

Teine Briti invasioon (inglise keeles Second British Invasion) on 1980. aastate keskel toimunud Briti artistide (näiteks Duran Duran, The Human League jt) domineerimine USA muusikaedetabelites. Invasioonile aitas eriti kaasa telekanal MTV. Teise Briti invasiooni artistid olid peamiselt süntpopi / new wave'i bändid. 1980. aastate alguses oli Briti muusikas domineeriv new wave. Kui 1979. aastal jõudsid Dire Straitsi lugu "Sultans of Swing" ja The Police'i lugu "Roxanne" Ameerika edetabelites Top 40sse, siis peagi oli seal Briti artiste oluliselt rohkem. Sel ajal olid paljudel Briti artistide lugudel ka muusikavideod. USAs oli samal ajal pop- ja rokkmuusika alla käimas. Vähestel Ameerika artistide lugudel olid muusikavideod, ja needki olid peamiselt lindistatud kontserdid. Seega, kui 1981. aastal käivitus muusikakanal MTV, oldigi sunnitud näitama Briti new wave artistide muusikavideoid. MTV esimeseks näidatud videoks saigi 1. augusti 1981 keskööl The Buggles'i loo "Video Killed the Radio Star" muusikavideo. Alguses oli MTV nähtav vaid väikelinnades ja äärelinnades. Kui aga MTV laienes, said Briti artistile lood USAs üleöö populaarseks – MTVs näidatud artistide vinüülide müük kasvas kiiresti, ning raadiokuulajad hakkasid nõudma just MTVs mängitud lugusid. Briti artistide pealetung oli aimatav juba 1981. aastal. Tantsuroki Rockpool edetabelis olid 30 artistist Ameerika artistid ainult 7. Lisaks jõudsid Billboardi Disco edetabelisse Briti artistide lood 12-tollistel vinüülplaatidel. Teine Briti invasioon algas ametlikult 3. juulil 1982, kui The Human League lugu "Don't You Want Me" jõudis Billboardi edetabelis esikohale ning jäi sinna 3 nädalaks. Põhimõtteliselt kordus 1960. aastate Briti invasioon, kui tänu The Beatlesile domineerisid USA edetabelites Briti artistid. Teist Briti invasiooni võimendas eriti MTV, kui kuulsaks said Duran Durani ja Billy Idoli muusikavideod. 16. juuliks 1983 olid USA edetabelite tipus 40 singlist 20 ja 7 Top 10 singlit Briti artistidelt, mis lõi üle 1965. aasta rekordi, kui 14 singlist Top 40s olid Briti artistidelt. The Police'i singel, "Every Breath You Take", mis sellel nädalal oli edetabelite tipus, sai aasta lõpus USA enimmüüdud singliks. Nagu Beatlemania 1960. aastatel, said ka nüüd teismeliste seas populaarseks näiteks Duran Duran ja Culture Club. Aprilliks 1984 oli Billboard Hot 100 edetabelis 40 singlit Briti artistidelt, ja 25. märtsil 1985 olid 8 Top 10 singlit Briti artistidelt. Edetabelitesse jõudsid ka 1970. aastate Briti progeroki artistid, nagu Pink Floyd, Genesis ja Yes. Ka tuntud Briti artistide (Queen, David Bowie, Paul McCartney, Elton John, Rod Stewart) populaarsus kasvas. Koos Genesise lugudega oli Phil Collinsil 1980. aastatel rohkem Top 40 lugusid kui ühelgi teisel artistil. 13. juulil 1985 jõudis Billboard Hot 100 tippu Duran Durani lugu "A View to a Kill". See on siiani ainus James Bondi tunnuslugu, mis on Billboard Hot 100s jõudnud esikohale. 1980. aastate teisel poolel hakkas Briti artistide populaarsus hääbuma, ning Ameerika pop- ja rokkmuusika ning heavy metal'i artistid (Madonna, Prince, Michael Jackson) said populaarsemaks, olles õppinud end müüma muusikavideote abil. 1983.–1985. aastal saavutasid küll Ameerika hair metal'i artistid mõningast populaarsust, kuid seda peeti veel teismeeas poiste muusikaks. The Human League'i singel "Human" jõudis 22. novembril 1986 Billboard Hot 100s esikohale, kuid juba järgmisel nädalal vahetas selle välja Bon Jovi singel "You Give Love a Bad Name". Kuigi järgnenud aastatel vallutasid veel paljud Briti artistide lood USA edetabelid – 1987. aastal oli Briti artistidelt Billboard Hot 100s esikohal 6, 1988. aastal 12 ja 1989. aastal 6 lugu, järgnenud aastatel ainult 1–2 lugu aastas, v.a 1996. aasta, kuni Spice Girlsi "Wannabeni" 22. veebruaril 1997 – oli teine Briti invasioon selgelt läbi ning Ameerika artistid olid tagasi liidrikohal. 2010. aastatel on võimalik ka kolmas Briti invasioon – näiteks Adele'il on alates 21. maist 2011 (Rolling in the Deep) neli lugu jõudnud Billboard Hot 100s esikohale.